Usain Bolt jaag steeds sy sokkerdroom na | Maroela Media
Usain Bolt tydens 'n vriendskaplike wedstryd tussen Central Coast Mariners en die Central Coast Select in Gosford, Australië (Augustus 2018) (AP Photo/Steve Christo, File)
Die voormalige Olimpiese naelloper Usain Bolt jaag steeds sy droom na om professioneel sokker te speel, ondanks sy onsuksesvolle poging om 'n ooreenkoms met 'n Australiese sokkerspan te bereik.
Bolt was ook onsuksesvol om deel te word van spanne in Duitsland, Noorweë en Suid-Afrika.
Die 32-jarige Jamaikaan het uit atletiek uitgetree nadat hy agt Olimpiese goue medaljes gewen het en streef daarna om 'n beroepsokkerspeler te word.
"Ons sal sien wat gebeur. Ek dink mense kontak nog steeds my agent vir geleenthede, so ons sal sien in watter rigting dit stuur," het Bolt Saterdag gesê.
Sy proeflopie met die A-liga Central Coast Mariners het "met onmiddellike effek" tot 'n einde gekom nadat die partye nie 'n ooreenkoms kon bereik nie, het die klub Vrydag aangekondig.
Usain Bolt tydens 'n liefdadigheidswedstryd tussen Central Coast Mariners en Macarthur South West United in Campbelltown, Australië (Oktober 2018) (Foto: Xinhua/Bai Xuefei)
"Ek wil graag die eienaars, bestuur, personeel, spelers en aanhangers van Central Coast Mariners bedank dat hulle my so verwelkom het," het Bolt bygevoeg. "Ek wens hulle alle sterkte toe vir die seisoen."
Die "wêreld se vinnigste man" het twee keer voor die amptelike seisoen vir die klub gespeel en twee doele in een wedstryd aangeteken.
"Dis jammer dat dit nie uitgewerk het nie, maar ons is op goeie voet uit mekaar," het Bolt aan die Herald Sun-koerant gesê. "Ek het baie goeie ondervinding opgedoen. Die ouens was wonderlik. Ons kon net nie 'n ooreenkoms bereik nie. Hopelik sal ek nog 'n kans kry met 'n ander span."
Volgens die Australiese Associated Press het die Mariners 'n kontrak van ongeveer AUS$150 000 (ongeveer R1,5 miljoen) aangebied, sonder enige waarborg dat die Jamaikaan 'n A-liga-wedstryd sal speel.